Агенцијата за заштита на правото на слободен пристап до информациите од јавен карактер, врз основа на член 109 став 11 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С. Д. од Скопје, поднесена против Решението на Министерството за култура и туризам, по предметот Барање за пристап до информации од јавен карактер, на 24.07.2025 година, го донесе следното

**Р Е Ш Е Н И Е**

1. Жалбата изјавена од С. Д. од Скопје, поднесена против Решението на Министерството за култура и туризам бр.УП1 03-438 од 10.07.2025 година, заведена во Агенцијата под бр.08-286 на 11.07.2025 година, по предметот Барање за пристап до информации од јавен карактер, **СЕ ОДБИВА како неоснована**.
2. **Решението на Имателот на информации, бр.УП1 03-438 од 10.07.2025 година, СЕ ПОТВРДУВА.**

**О Б Р А З Л О Ж Е Н И Е**

С. Д. од Скопје, на 13.05.2025 година преку електронска пошта поднел Барање за пристап до информации од јавен карактер до Министерството за култура и туризам, со кое побарал во писмена форма да му се достават следните информации:

„1. Дали Министерството за култура и туризам побарало правни насоки, интерни или од друго надлежно тело, за постапување по наодите содржани во Извештајот за увид во ЗАМП (бр. 53-65 од 14.06.2022)?

2. Ако не е побарано, зошто Министерството не побарало такви насоки?

3. Зошто Министерството не постапило самостојно во согласност со Законот за авторско право и сродните права, со оглед на сериозните констатации во извештајот?

4. Дали Министерството има политика или упатство за постапување по вакви извештаи за надзор?

5. Дали во врска со Одлуката на ДКСК бр. 09-1417/12 од 29.12.2023 е покрената постапка за внатрешна одговорност или дисциплински мерки против службеничката Фросина Горшовска? “.

Постапувајќи по ова Барање, Имателот на информации до Барателот како што е наведено во Жалбата на 17.06.2025 година преку електронска пошта му доставил Решение, бр.УП1 03-438 од 11.06.2025 година, со кое Барањето за слободен пристап до информации од јавен карактер се уважува. Во Образложението на решението е наведено: „Барањето за информации од јавен карактер поднесено од страна на С. Д. до Министерство за култура и туризам заведено со архивски број УП1 03-438 од 14.05.2025, по предмет Барање за пристап до информации СЕ УВАЖУВА; 2. Препраќање на дел од барање за пристап до информации од јавен карактер допис бр. УП1 03-438 од 15.05.2025 година до Сектор за нормативно управни работи и за авторското право и сродните права; 3. Известување заведено под арх.бр. УП1 03-479 од 23.05.2025 година од Сектор за нормативно управни работи и за авторското право и сродните права.....Во однос на Барањето за пристап до информации од јавен карактер, заведено под архивски бр.УП1 03-438 од 14.05.2025, проследено е барање на надлежност до Сектор за авторско прево и сродните права заведени под архивски бр.03-438 од 15.05.2025 година од каде што е добиено Известување заведено под архивски бр.Уп1 03-438 од 16.05.2025 година во кое ни укажуваат дека Секторот за нормативно управни работи и за авторско право и сродните права нема информации и во однос на нив треба да се обратите до кабинет или државните службеници кои учествувале во подготовка на Извештајот за увид во ЗАМП (бр. 53-65 од 14.06.2022 година). Во врска со прашањето кое се однесува на Одлука на ДКСК бр. 09-1417/12 од 29.12.2023 година и дали покренатата постапка за внатрешна одговорност или дисциплински мерки против службеничката Фросина Ѓоршовска, Секторот за нормативно-управни работи и за авторското право и сродните права, ве известува за следното: Со цитираната Одлука Државната комисија за спречување на корупција е утврдено дека постапката по предметот бр.09-1417/1 од 10.03.2023 годинс, СЕ ЗАПИРА и дека постапката пред Прекршочната комисија не е правосилно завршена..“.

Незадоволен од горенаведеното Решение, Барателот на информации во законски предвидениот рок, на 17.06.2025 година поднесе Жалба, заведена во Агенцијата под бр.08-286. Постапувајќи согласно одредбите од Законот за слободен пристап до информации од јавен карактер, Агенцијата за заштита на правото на слободен пристап до информации од јавен карактер ја разгледа Жалбата изјавена од Барателот на информацијата и истата со Решение, број 08-286 од 02.07.2025 година, **ЈА УВАЖИ, Решението на Имателот,** бр.УП1 03-438 од 11.06.2025 година, **го поништи и предметот го врати на повторно постапување пред првостепениот орган,** поради тоа што со оспореното Решение Имателот на информации не постапил правилно и во целост согласно Законот за слободен пристап до информации од јавен карактер и на Барателот не му ги доставил бараните информации **на начин и во форма наведени во Барањето**.

Имателот на информации постапувајќи по Решението на Агенцијата, на 10.07.2025 година донел Решение број Уп1 03-438, со кое го одобрува Барањето за пристап до информации и во образложението на истото дава одговор на сите пет (5) точки од Барањето. Предметното Решение електронски го доставил до второстепениот орган со допис заведен во Агенцијата со број 08-286 од 11.07.2025 година. Во воведот на Решението Имателот на информации наведува дека постапува согласно Решението број 08-232 од 21.05.2025 година на Агенцијата за заштита на правото на слободен пристап до информациите од јавен карактер, но од увидот во евиденцијата на примени жалби во Агенцијата е утврдено дека под бројот 08-232 е заведен предмет и се води постапка по жалба од друг Барател на информации против сосема друг Имател на иннформации.

Барателот на информации незадоволен од Решението на Имателот до второстепениот орган повторно доставил Жалба, заведена во Агенцијата со број 08-286 од 11.07.2025 година. Во Жалбата Барателот наведува дека ја поднесува против Решение бр. УП 103-662 од 10.07.2025 година, а во прилог на Жалбата го доставил решението на Имателот на информации бр.УП1 03-438 од 10.07.2025 година. Агенцијата постапувајќи по Жалбата го имаше во предвид Решението доставено во прилог на истата и заведено кај Имателот на информации со број УП1 03-438 од 10.07.2025 година.

Во Жалбата имателот на информации наведува дека Министерството дало нецелосен и општ одговор, без притоа да наведе кои документи ги поседува или не ги поседува, потоа цитира документи кои претставуваат информации од јавен карактер, дека Министерството не смее да изјавува дека „нема документи“, кога постојат и се составен дел на службената документација и дека судирот на интереси утврден кај службеничката Фросина Ѓоршовска укажува на можни неправилности или прискривање на информации. Барателот на информации смета дека Решението на Министерството е одбивно по суштина, бидејќи не давало конкретен преглед на документи, туку само наведува дека немало постапување, што според него претставува молчење на органот.

Агенцијата со електронски допис бр.08-286 од 14.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 23.07.2025 година до Агенцијата достави емаил, заведен со број 08-286, во кој наведува дека со Жалбата Барателот бара доставување на документи и информации кои не се содржани во првичното барање.

Агенцијата за заштита на правото на слободен пристап до информациите од јавен карактер, ја разгледа Жалбата изјавена од Барателот на информацијата, како и сите останати докази во предметот и согласно одредбите од Законот за слободен пристап до информации од јавен карактер истата **ја одби како неоснована, а Решението**  бр.Уп1 03-438 од 10.07.2025 година **на Имателот на информации го потврди**, поради следното:

По разгледувањето на Барањето, Жалбите, Решението и Одговорот на жалба на Имателот на информации, Агенцијата констатираше дека во конкрениот случај, Имателот на информации постапил по Решението на Агенцијата и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го уважува Барањето на Барателот и на Барателот му доставил соодветен, детален и исцрпен одговор на прашањата содржани во Барањето на Барателот на информации.

Во врска со наводите на Барателот дека Имателот не наведува кои документи ги поседува или не ги поседува, Агенцијата смета дека Имателот во своето Решение ги цитира документите поврзани со прашањата содржани во Барањето, а документите кои Барателот ги наведува во Жалбата од 11.07.2025 година не биле предмет на неговото Барање за пристап до информации од јавен карактр од 13.06.2025 година.

Согласно наведеното Агенцијата го упатува Барателот на информации да постапи согласно член 24 став (3) од Законот за слободен пристап до информации од јавен карактер согласно кој: „Ако, како резултат на добиената информација, произлезе барање за дополнителна информација поврзана со документите кои ги поседува имателот на информацијата, барателот поднесува ново барање, согласно со членовите 15 и 16 од овој закон, заедно со одговорот што веќе го добил.“

Агенцијата му укажува на Барателот дека согласно член 3 став 1 алинеа 2 од Законот за слободен пристап до информации од јавен карактер: „информација од јавен карактер“ е информација во која било форма што ја создал или со која располага имателот на информацијата согласно со неговите надлежности. Законската дефиниција на информација од јавен карактер не значи дека Имателот на информации има обврска да дава толкувања, мислења и да одговара на прашања, што всушност значи создавање на нова информација.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата